योगी सरकार ने तत्कालीन अखिलेश सरकार में राहुल गांधी के संसदीय क्षेत्र के कस्बा अमेठी को विद्युत आपूर्ति के क्षेत्र में दिया गया वीआईपी दर्जा खत्म कर दिया है। शासन के आदेश पर पावर कॉर्पोरेशन ने अमेठी को मात्र 21 घंटे विद्युत आपूर्ति का नया रोस्टर जारी किया है। अमेठी शहर को बीते पांच वर्षों से 24 घंटे बिजली सप्लाई मिल रही थी।
सूबे की तत्कालीन अखिलेश यादव सरकार ने शुरुआती दौर में लिए गए निर्णय में कांग्रेस अध्यक्ष सोनिया गांधी के संसदीय क्षेत्र के शहर रायबरेली और उपाध्यक्ष राहुल गांधी के संसदीय क्षेत्र के शहर अमेठी में 24 घंटे विद्युत आपूर्ति का आदेश दिया था। सरकार की ओर से जारी इस आदेश पर पूरे पांच वर्ष अमल भी हुआ। पांच सालों में अमेठी के लोगों को यह बता पाना मुश्किल होता था कि बिजली अंतिम बार कब गई थी।
सूबे की मौजूदा योगी सरकार ने अमेठी शहर की 25 हजार आबादी की इस खुशी को ग्रहण लगा दिया है। शासन के निर्देश पर पावर कॉर्पोरेशन की ओर से जारी नए रोस्टर में अमेठी व जिला मुख्यालय स्थित गौरीगंज शहर को दो शिफ्टों में कुल 21 घंटे आपूर्ति का आदेश दिया गया है। दोनों शहरों को शाम 9:45 बजे से सुबह 4:45 बजे तक और सुबह 5:45 बजे से शाम 7:45 बजे तक आपूर्ति दी जाएगी। इसी तरह मुसाफिरखाना तहसील मुख्यालय को कुल दो पाली में 20 घंटे 30 मिनट की आपूर्ति का रोस्टर जारी हुआ है। यहां आपूर्ति का समय रात 10:30 बजे से दोपहर 12:15 बजे तक तो दिन में 1:45 बजे से रात 8:30 बजे तक आपूर्ति मिलेगी। मौजूदा रोस्टर 23 सितंबर तक लागू रहेगा।